**Сабақтың тақырыбы: Әлемдік сәнгерлер. Үстеулер. В1.31 сабақ.**

**Мәтінмен танысыңыз**

Коко Шанель 1883 жылдың 19 шілдесінде Францияның орталығындағы Сомюр атты кішкентай қалашықта дүниеге келді. Шын есімі – Габриель Бонёр Шанель. Анасының өлімінен кейін әкесі қызды жетімханаға өткізеді. Ол сонда 1895-1900 жылдары тұрады. 1902 жылға дейін Коко монах әйелдерінің арасында тәрбиеленді. Осы әйелдер оған тігін тігуді үйретеді.

Коконың ойлап тапқан ең алғашқы киімі – ескі свитерден жасалған көйлек еді. Ерекше көйлекке таңқалысқан жұрттың "Мұндай киімді қайдан алдыңыз?" деген сұрағына "Сізге де осындай жасап берейін" деп жауап қататын. 1920 жылдары Шанельдің бизнесі жаңа биікке өрледі. Ол өндіріске Chanel №5 иіссуының жеке маркаларын шығарды. 1925 жылы қатаң жакет пен белдемшеден тұратын атақты "Шанель костюмдері" пайда болды. Шанельдің тың жобалары расында да революцияшыл еді, ол әйелдер гардеробына ерлердің элементін ендірген тұңғыш адам болды. Шанельдің арқасында нәзік жандылар қауымы ыңғайсыз корсеттер мен көпірмелі белдемшелерден бас тартты. Шанель киімге келген кезде ең бастысы ыңғайлылықты, жайлылықты бағалайтын.

Шанельдің сән саласындағы тағы да бір төңкерісі – кішкентай қара көйлек. Ол қоғамға бұрындары тек қазалы киім саналатын қара түстің кешкі киімге әсемдік қоса алатынын көрсетті. Шанельдің өнер жұлдыздарының арасында беделі өте жоғары саналатын. Сөмкені иыққа тағып ұстау – Коко Шанельдің негізгі идеясы. Сондай-ақ, ол қалталарды ерекше ұнататын. Бүгінде Chanel сөмкелерінің басты ерекшелігі - қалталары саналады.

**Сұрақтарға жазбаша жауап беріңіз**

1.Әлемдік сәнгерлердің қайсысын білесіздер?

2. Сән туралы не ойлайсыз?

Атақты Коко Шанельдің қанатты сөздерімен танысып, қазақшаға аударыңыз:

1. Если вы хотите иметь то, что никогда не имели, вам придется делать то, что никогда не делали.

2. Все в наших руках, поэтому их нельзя опускать.

3. У вас не будет второго шанса, чтобы произвести первое впечатление.

4. Женщина беспокоится о будущем, пока не выйдет замуж. Мужчина не беспокоится о будущем, пока не женится.

**Ережемен танысыңыз**

**Үстеу – іс-әрекеттің, қимылдың сындық, сапалық белгісінің сипатын, жай күйін** білдіреді**.** Үстеу **мағынасына** қарай **жеті** түрге бөлінеді:

**1. Мезгіл үстеуі қашан? қашаннан?** деген сұраққа жауапберіп, **қимылдың, іс-әрекеттің мезгілін, мерзімін, уақытын** білдіреді. **Мезгіл үстеуі етістікпен** тіркесіп қолданылады.Мысалы: ***таңертеңнен*** (қашаннан?)**кетті, *жазғытұрым*** (қашан?) ***келеді, ала жаздай*** (қашан?)**еңбектенді, *күні-түні*** (қашан?)**оқыды,** т.б.

**2. Мекен үстеуі қимылдың, іс-әрекеттің орындалатын орнын, мекенін** көрсетіп**, қайда? қайдан? қалай қарай?** сұрақтарына жауап береді. Мысалы: ***Тауға қарай*** (қалай қарай?) **өрмелеу*, алға*** (қайда?)**жылжыды, *ілгері-кейін*** (қайда?)**қозғалды, *жоғарыдан*** (қайдан?) **түсті,** т.б.

**3. Сын-қимыл (бейне) үстеуі іс-әрекеттің, қимылдың амалын, тәсілін, сын-бейнесін** білдіреді.Сұрақтары: **қайтіп? қалайша? қалай? кімше?**

Мысалы: ***Ақырын*** (қалай?)**жүгірді*, қазша*** (қалайша?)**қаңқылдады*, бекерден-бекер*** (қалай?)**отырма*, балаша*** (кімше?)**мәз-мейрам болды, *бүркіттейін*** (қалайша?)**шүйілді, *қолма-қол*** (қалай?) **хабарласты,** т.б.

**4. Мөлшер үстеуі қанша? қаншама? қаншалық? қаншалап?** деген сұрақтарға жауап береді. **Мөлшер үстеуі** сынның немесе қимылдың **көлемдік дәрежесін, мөлшерін, шама-шарқын** білдіреді. **Мөлшер үстеуі** етістікпен тіркесіп келгенде, қимылдың **шама-шарқын, мөлшерін білдіреді.** Мысалы: ***сонша*** (қанша?)**шаршапты*, біршама* (**қаншама?)**кешігіп қалды, *недәуір* (**қалай?)**өскен екен*.*** Ал ***сонша* (**қанша?)**биік*, біршама*** (қанша?) **алыс**, ***недәуір*** (қалай?) **ұзақ** дегенде **мөлшер үстеулер сын есімдермен** тіркесіп, **сынның мөлшерін, көлемін** білдіреді.

**5. Күшейткіш үстеуі қимылдың, іс-әрекеттің, сынның сапасын, белгісін не солғындатып, не күшейтіп** көрсетеді**.** Сұрағы: **қалай?** Мысалы: ***әбден* жүдепті*, керемет* биледі*, мүлдем* қозғалта алмады*.*** Сонымен бірге **күшейткіш үстеуге** сын есімнің күшейтпелі шырайынжасайтын ***ең* (биік), *өте* (салмақты), *аса* (терең), *тым* (терең), *кілең* (жүйрік)**сөздері де жатады.

**6. Мақсат үстеуі не мақсатпен? қалай?** деген сұраққа жауапберіп, **іс-әрекеттің, қимылдың орындалу мақсатын** білдіреді. Мысалы: ***әдейі* айтты*, қасақана* кетіп қалды*, жорта* білмегенсіді*, әдейілеп* шақырды*.***

**7. Себеп-салдар үстеуі не себепті? қалай? неге?** деген сұрақтарға жауап береді.Себеп-салдар үстеуі **қимылдың, іс-әрекеттің болу себебін** білдіреді. Себеп-салдар үстеуіне: ***құр босқа, лажсыздан, босқа, амалсыздан, бекерге, шарасыздан*** сөздері жатады**.** Бұл сөздер **етістікпен тіркесіп** қолданылады. Мысалы: ***босқа*** **ренжіді,** ***лажсыздан*** **келісті**, т.б.